കാട്ടാക്കട ബാറില് മദ്യപര് ഏറ്റുമുട്ടി മൂന്നുപേര്ക്ക് പരിക്ക് കാട്ടാക്കട: കാട്ടാക്കടയിലെ സ്വകാര്യ ബാറില് മദ്യപന്മാര് തമ്മില് ഉണ്ടായ ഏറ്റുമുട്ടലില് മൂന്നുപേര്ക്ക് പരിക്ക്. വാക്കുതര്ക്കത്തെതുടര്ന്നുണ്ടായ അടിപിടി, ഒടുവില് കുപ്പി പൊട്ടിച്ചു കുത്തിലാണ് കലാശിച്ചത്. ഇന്നലെ വൈകുന്നേരം അഞ്ചോടെയായാണ് സംഭവം. മദ്യം വാങ്ങാന് വന്ന പന്നിയോടു സ്വദേശി ബിജു , കിള്ളി സ്വദേശികളായ റിയാസ്, സിദ്ധിഖ് എന്നിവര് തമ്മിലാണ് ഏറ്റുമുട്ടിയത്. ബാറിനുള്ളില് വച്ച് മൂവരും വാക്ക് തര്ക്കത്തില് ഏര്പ്പെടുകയും ശേഷം ബാറിന് പുറത്തു കാര് പാര്ക്കിംഗ് ഏരിയയില് എത്തി ഏറ്റുമുട്ടുകയായിരുന്നു. തുടര്ന്ന് ഇവിടെ ഉണ്ടായിരുന്ന കുപ്പികള് പൊട്ടിച്ചു ഇവര് തമ്മില് പരസ്പരം കുത്തി. ഇതോടെ ബാര് ജീവനക്കാര് പോലീസില് വിവരം അറിയിച്ചു. ആക്രമണത്തില് പരിക്കേറ്റ മൂവരെയും ആശുപത്രിയിലേക്ക് മാറ്റി. ഇന്നലെ വൈകുന്നേരത്തോടെ ബാറില് എത്തി പ്രശ്നമുണ്ടാക്കിയതിനു കിള്ളി സ്വദേശിയെ പോലീസ് പിടികൂടി 118 പ്രകാരം കേസ് രജിസ്റ്റര് ചെയ്തിരുന്നു. അതിനു ശേഷമാണ് വീണ്ടും ബാറില് എത്തി ബിജുവുമായി വാക്ക് തര്ക്കത്തില് ഏര്പ്പെട്ടതും ആക്രമണത്തില് കലാശിച്ചതുമെന്ന് പോലീസ് പറഞ്ഞു. കാട്ടാക്കട പോലീസ് കേസ് രജിസ്റ്റര് ചെയ്തു.